Na temelju odredbe članka 78. Zakona o komunalnom gospodarstvu („Narodne novine“ broj 68/18, 110/18, 32/20, 145/24), Gradsko vijeće Grada Zadra na sjednici održanoj dana ___ 2026. godine,  d o n o s i


ODLUKU O IZMJENAMA I DOPUNAMA ODLUKE O KOMUNALNOM DOPRINOSU

Članak 1.
U Odluci o komunalnom doprinosu Grada Zadra („Glasnik Grada Zadra“ broj 1/19) članak 3. mijenja se i glasi:
Jedinična vrijednost komunalnog doprinosa određuje se za pojedine zone na sljedeći način:
1. ZONA - 18 €/m3
2. ZONA - 17€/m3
3. ZONA - 11€/m3

Članak 2.
U članku 4. stavak 2. mijenja se i glasi:
„ Komunalni doprinos plaća se u roku od 15 dana od dana dostave rješenja o komunalnom doprinosu. „
Članak 3.
U članku 5. ispred dosadašnjeg stavka 1. dodaje se novi stavak 1. koji glasi: 
„(1) Za stambene i stambeno-poslovne zgrade koje javni investitori grade za priuštivo stanovanje u skladu sa odredbama Zakona o priuštivom stanovanju („Narodne novine“ broj 45/26) ne plaća se komunalni doprinos, osim za dijelove tih objekata koji predstavljaju poslovne prostore ili su neutvrđene namjene.“
Dosadašnji stavak 1. postaje stavak 2. i glasi: 
„ (2) Oslobodit će se komunalnog doprinosa osobe koje su, u postupcima stambenog zbrinjavanja, ostvarile pravo na građevinsko zemljište i komunalno opremanje temeljem odredbe članka 87. stavak 1. ili 3. Zakona o hrvatskim braniteljima iz Domovinskog rata i članovima njihovih obitelji („Narodne novine“, broj 121/17, 98/19, 84/21, 156/23) i to za odgovarajuću bruto razvijenu površinu utvrđenu odredbom članka 90. stavak 1. i 2. istog Zakona, na temelju potvrde Ministarstva hrvatskih branitelja koju će u tu svrhu dostaviti tijelu nadležnom za izračun komunalnog doprinosa.“
U dosadašnjem stavku 2. koji sada postaje stavak 3. riječi „ili interesu Grada Zadra“, brišu se. 
Dosadašnji stavak 3. koji sada postaje stavak 4. mijenja se i glasi : „ (4) Gradsko vijeće može, na prijedlog Gradonačelnika, a temeljem prethodnog zahtjeva investitora, osloboditi djelomično ili u potpunosti obveze plaćanja komunalnog doprinosa investitore koji grade građevine u sklopu Programa Grada Zadra za stambeno zbrinjavanje mladih, građevine namijenjene zdravstvenoj djelatnosti, socijalnoj skrbi, kulturi, tehničkoj kulturi, športu, predškolskom, osnovnoškolskom i srednjoškolskom obrazovanju i druge građevine koje se sukladno pozitivnopravnim propisima mogu smatrati građevinama od javnog interesa. „ 
Dosadašnji stavak 4. briše se.

Članak 4.
	U članku 6. stavak 1. riječi : „ zgrada BGP do 450 m2“ mijenjaju se riječima : “manje složenih zgrada u smislu odredbi Zakona o gradnji („Narodne novine“ broj 155/25)“ .
	Stavak 2. mijenja se i glasi: 
„(2) Prilikom primjene umanjenja predviđenog stavkom 1. u postupcima rekonstrukcije i dogradnje te u postupcima uklanjanja i ponovne izgradnje manje složenih zgrada, jedinična se cijena ne umanjuje ako je postojeći ili prijašnji objekt imao volumen od 600 m3 ili više. Ako je postojeći ili prijašnji objekt imao volumen manji od 600 m3, umanjenje jedinične cijene dopušta se samo na razliku između postojećeg volumena do 600 m3.“
	Stavak 6. mijenja se i glasi: 
	„ (6) Obveznici komunalnog doprinosa koji grade građevine koje sukladno Strategiji pametne specijalizacije (S3) do 2029. pripadaju u tematska prioritetna područja:
· TPP Personalizirana briga o zdravlju (1. Farmaceutska i biotehnološka industrija, 2. proizvodnja medicinske oprema, uređaja i pomagala, 3. IKT sektor — digitalno, e- i m-zdravstvo, 4. biotehnologija i laboratorijske usluge, 5. Zdravstveni i wellness turizam 6. Prehrambeno-prerađivačka industrija s zdravstvenom dodanom vrijednošću                       7. Istraživačke organizacije i razvojni centri )
· TPP Zelena i čista energija (1.Industrija obnovljivih izvora energije (OIE), 2. Proizvođači energetske opreme, sustava i tehnologija, 3. IKT sektor — digitalna energetika, 4. Industrija energetske učinkovitosti, 5. Vodikove tehnologije, 6. Ekološki prihvatljive tehnologije i napredni materijali, 7. Operatori i javna energetska poduzeća 8. Istraživačke organizacije i razvojni centri)
· TPP prilagođeni i inovativni drveni proizvodi (1. Pilanarstvo i primarna prerada drva, 2. Industrija drvnih ploča i kompozitnih materijala, 3. Industrija namještaja i interijera, 4. Drvene konstrukcije i visokogradnja, 5. Građevna stolarija, podovi i specijalni drveni proizvodi, 6. Dobavljači tehnologije i opreme za drvnu industriju, 7. Biogospodarstvo i kružno korištenje drva)
· TPP Digitalni proizvodi i platforme (1. Softverska industrija i SaaS rješenja, 2. Industrija videoigara i kreativne digitalne industrije 3. Digitalne platforme kao poslovni model, 4. Industrija umjetne inteligencije i analitike podataka, 5. Industrija 4.0 i industrijski IoT, 6. Kibernetička sigurnost (Cybersecurity), 7. RegTech, LegalTech i GovTech,, 8. EduTech i HR tehnologije, 9. Istraživačke organizacije i razvojni centri)
ostvaruju pravo na popust od 80% na utvrđeni iznos komunalnog doprinosa za gradnju tih građevina, pod uvjetom da je u projektu temeljem kojeg je akt za gradnju donesen, naznačen TPP sa opisom polja kojem građevina pripada.“
U članku 6., iza stavka 6. dodaje se novi stavak 7. koji glasi:
„(7) Obveznici komunalnog doprinosa koji grade građevine u obuhvatu UPU Gospodarske zone Crno („Glasnik Grada Zadra“ 9/08 i 16/12), ovisno o namjeni građevine koju grade,  ostvaruju pravo na popust na utvrđeni iznos komunalnog doprinosa i to:
· 85 % za proizvodne djelatnosti;
· 50 % za logističko distributivne centre i skladišta;

Dosadašnji stavak 7. postaje stavak 8. pa novi stavak 9. glasi:  .
„(9) Obveznik komunalnog doprinosa koji ostvaruje pravo na popust po više osnova iz stavaka 1, 2, 5, 6, 7, ili 8  može iskoristiti samo jednu, za njega najpovoljniju osnovu.“
Članak 5.
	U članku 7. stavak 1. nakon navođenja Zakona , iza riječi „zgradama“ dodaju se riječi: „(„Narodne novine“ broj 86/2012, 143/2013, 65/2017, 14/2019)“.
	Iza stavka 1. dodaju se stavci 2., 3. i 4.  koji glase:
	„ (2) U postupcima pokrenutim sukladno odredbama Zakona o izmjenama i dopuni Zakona o postupanju s nezakonito izgrađenim zgradama („Narodne novine“ broj 48/26) primjenjuje se popust od 80% za jednostavne i manje zahtjevne zgrade, te 25 % za zahtjevne zgrade, osim u slučaju kad je zahtjev za ozakonjenje podnesen za zgrade veće od 800 m2 izgrađene za prodaju stanova na tržištu, u kojim se slučajevima i u odnosu na te zgrade primjenjuje popust od 80%.  
(3) U slučajevima iz prethodnog stavka, komunalni doprinos se utvrđuje privremenim rješenjem, a propuštanje roka za plaćanje obveze utvrđene privremenim rješenjem prekluzivan je rok te obveznik, neplaćanjem obveze u roku, gubi pravo na maksimalan postotak predviđene pogodnosti s tog osnova. 
(4) Ukoliko obveznik propusti rok za plaćanje komunalnog doprinosa utvrđen privremenim rješenjem, donijet će se novo rješenje kojim će se ukinuti privremeno rješenje i kojim će mu se obveza komunalnog doprinosa ponovno utvrditi i na utvrđen izračun komunalnog doprinosa za ozakonjeni objekt primijeniti će se popust od 50 % za jednostavne i manje zahtjevne zgrade te za zgrade veće od 800 m2 izgrađene za prodaju stanova na tržištu, odnosno popust od 10 % za ostale zahtjevne zgrade. 

Članak 6.
U preostalom dijelu Odluka o komunalnom doprinosu Grada Zadra („Glasnik Grada Zadra“ broj 1/19) ostaje nepromijenjena. 
Članak 7.
Ova Odluka stupa na snagu osmog dana od dana objave u Glasniku Grada Zadra.

